Амазон

Amazon.com, Inc. (накратко Amazon) е американска мултинационална технологична компания, занимаваща се с електронна търговия, облачни изчисления, онлайн реклама, видео стрийминг и изкуствен интелект. Основана през 1994 г. от Джеф Безос в Белвю, Вашингтон, Компанията започва като онлайн пазар за книги, но постепенно разширява предлагането си, за да включи широка гама от продуктови категории, наричан затова „Магазин за всичко“. Amazon се счита за част от групата Big Tech, заедно с Nvidia, Microsoft, Apple, Alphabet и Meta. Компанията има множество дъщерни дружества, включително Amazon Web Services, предоставящо облачни изчислителни услуги, Zoox, подразделение за автомобили с автономно управление, Kuiper Systems, доставчик на сателитен интернет, и Amazon Lab126, извъшваща изследвания и разработки в областта на компютърния хардуер. Други дъщерни дружества са Ring, Twitch, IMDb и веригата супермаркети Whole Foods Market. Придобиването на Whole Foods през август 2017 г. за 13,4 млрд. щ.д. значително увеличи пазарния дял и присъствието на компанията като физически търговец на дребно. Amazon разпространява и разнообразно съдържание за изтегляне и стрийминг чрез своите подразделения Amazon Prime Video, MGM+, Amazon Music, Twitch, Audible и Wondery. Тя издава книги чрез своето издателство Amazon Publishing, продуцира и разпространява филмово и телевизионно съдържание чрез Amazon MGM Studios, включително студиото Metro-Goldwyn-Mayer, което придобива през март 2022 г., и притежава Brilliance Audio и Audible, които съответно продуцират и разпространяват аудиокниги. Amazon произвежда и потребителска електроника – най-вече електронните четци Amazon Kindle, Echo устройства, таблети Fire и медийните плеъри Fire TV. Amazon има репутация на компания, която променя индустриите чрез технологични иновации и агресивно реинвестиране на печалбите в капиталови разходи. Към 2023 г. това е най-големият интернет магазин и маркетплейс в света, доставчик на умни тонколони, облачни изчислителни услуги чрез AWS, онлайн стрийминг услуга чрез Twitch и интернет компания според приходи и пазарен дял. През 2021 г. тя изпреварва Walmart като най-големия търговец на дребно в света извън Китай, благодарение в голяма степен на платения си абонаментен план Amazon Prime, който има 200 милиона абонати по целия свят. Тя е вторият по големина частен работодател в САЩ и втората по големина компания по приходи в света и в САЩ към 2024 г. (след Walmart). Към октомври 2024 г. Amazon е 12-ият най-посещаван уебсайт в света и 84% от трафика му идва от Съединените щати. Amazon също е световен лидер по разходи за научноизследователска и развойна дейност, с разходи в размер на 73 милиарда щатски долара през 2022 г. Amazon е критикувана за своите бизнес практики, включително партньорства за скрито наблюдение, лоши условия на труд, антисиндикални действия, увреждане на околната среда, антиконкурентно поведение, цензура и експлоататорско отношение към малки предприятия и доставчици. История Amazon е основана на 5 юли 1994 г. от Джеф Безос след като се премества от Ню Йорк в Белвю, близо до Сиатъл, за да управлява онлайн книжарница. Безос избира района на Сиатъл заради изобилието от технически таланти от Microsoft и Университета на Вашингтон, както и заради по-малкото му населениея с оглед на данъка върху продажбите и близостта до голям склад за дистрибуция на книги в Роузбърг (Орегон). Компанията, първоначално наречена Cadabra, е основана в преустроения гараж на къщата на Безос и е преименувана на Amazon през ноември 1994 г. Компанията е наречена в чест на реката Амазонка, най-пълноводната в света. Уебсайтът Amazon стартира публични продажби на 16 юли 1995 г. и първоначално се снабдява с книги директно от търговци на едро и издатели. Според легендата първото си работно бюро основателят на Amazon направил от врати. Днес в компанията някои маси също са направени от врати, но не заради икономия, а да напомнят за необходимостта да се икономисва. Amazon става публична през май 1997 г. Започва да продава музика и видеоклипове през 1998 г. и старира международна дейност, като придобва онлайн продавачи на книги в Обединеното кралство и Германия. През следващата година започва продажбата на разнообразна гама от продукти, включително музика, видеоигри, потребителска електроника, артикули за дома, софтуер, игри и играчки. През 2002 г. компанията стартира Amazon Web Services (AWS), която първоначално се фокусира върху предоставянето на API за уеб разработчици, за да създават уеб приложения върху платформата за електронна търговия на Amazon. През 2004 г. AWS е разширена, за да предоставя статистически данни за популярността на уебсайтовете и данни от уеб краулера на Alexa Web Information Service. По-късно AWS преминава към предоставяне на корпоративни услуги с Amazon S3 през 2006 г. и Amazon EC2 през 2008 г., позволявайки на компаниите да наемат пространство за съхранение на данни и изчислителна мощност от Amazon. През 2006 г. Amazon стартира и програмата Fulfillment by Amazon, която позволява на физически лица и малки компании (наречени „трети страни продавачи“) да продават продукти чрез складовете и инфраструктурата на Amazon. Amazon купува веригата супермаркети Whole Foods Market през 2017 г. Това е водещият онлайн търговец в САЩ с приблизително 178 милиарда долара нетни продажби през 2017 г. Има над 300 милиона активни клиентски акаунта в световен мащаб. Amazon отбеляза голям растеж по време на пандемията от COVID-19, наемайки над 100 000 служители в Съединените щати и Канада. Някои работници на Amazon в САЩ, Франция и Италия протестират срещу решението на компанията да „работи с нормални смени“ поради лесното разпространение на COVID-19 в складовете. В Испания компанията се сблъсква с правни жалби относно своите политики, а същевременно група американски сенатори пшат отворено писмо до Безос, в което изразяват загриженост относно безопасността на работното място. На 2 февруари 2021 г. Безос обявява, че ще се оттегли от поста си на главен изпълнителен директор, за да стане изпълнителен председател на борда на директорите на Amazon. Преходът официално става на 5 юли 2021 г., като бившият главен изпълнителен директор на AWS Анди Джаси го заменя на поста главен изпълнителен директор. През януари 2023 г. Amazon съкращава над 18 000 работни места, предимно в сектора на потребителската търговия на дребно и в отдела за човешки ресурси, в опит да намали разходите. На 8 ноември 2023 г. е приет план за продажбата от Джеф Безос на около 50 милиона акции от компанията през следващата година (крайният срок за целия план за продажби е 31 януари 2025 г.). Първата стъпка е продажбата на 12 милиона акции за около 2 милиарда долара. На 26 февруари 2024 г. Amazon става част от индекса Dow Jones Industrial Average. На 19 декември 2024 г. работниците на Amazon, водени от профсъюза „Международно братство на шофьорите на камиони“, започват стачка срещу Amazon в поне четири щата на САЩ, като работниците в други обекти в САЩ също са поканени да се присъединят към стачката. На 28 октомври 2025 г. компанията обявява планове за съкращаване на 14 000 работни места, което се счита за най-голямото съкращение на работни места от Amazon от 2022 г. насам. Международна експанзия Компанията има и филиали извън САЩ, включително в Австралия, Бразилия, Канада, Великобритания, Германия, Япония, Франция, Италия, Полша, Испания, Индия, Турция, ОАЕ и Китай. Продукти Amazon.com е платформа за електронна търговия, която продава много продуктови линии, включително медии (книги, филми, музика и софтуер), облекло, бебешки продукти, потребителска електроника, козметични продукти, деликатесни храни, хранителни стоки, продукти за здраве и лична хигиена, промишлени и научни консумативи, кухненски артикули, бижута, часовници, артикули за градина и двора, музикални инструменти, спортни стоки, инструменти, автомобилни артикули, играчки и игри, както и селскостопански консумативи и консултантски услуги по агрономия. Хардуер и услуги Amazon предлага редица продукти и услуги, включително своя цифров асистент Alexa, Amazon Music и Prime Video за музика и видео съответно, Amazon Appstore за Android приложения, серията Kindle е-четци с електронна хартия, Fire и Fire HD цветни LCD таблети. Услугата Audible предлага аудиокниги за покупка и слушане. През септември 2021 г. Amazon обявява пускането на Astro, своя първи домашен робот, задвижван от технологията за интелигентен дом Alexa. Той може да се управлява дистанционно, когато не сте у дома, за да проверявате домашните любимци, хората или сигурността на дома. Ако засече нещо необичайно, той изпраща уведомление на собствениците. Дъщерни дружества Amazon притежава над 100 дъщерни компании, включително Amazon Web Services, Audible, Diapers.com, Goodreads, IMDb, Kiva Systems (сега Amazon Robotics), One Medical, Shopbop, Teachstreet, Twitch, Zappos и Zoox. Безос притежава отделно The Washington Post (чрез Nash Holdings, LLC), Blue Origin, Bezos Expeditions, Altos Labs и други компании. Да работиш в Amazon Amazon е известен със строгите си условия на работа. Компанията използва система от показатели, състезания между служителите и негативна селекция, което кара служителите „или да надхвърлят възможностите си, или да изгорят на работа“. Служителите на компанията съобщават също за извънредна работа в Черния петък, непригодни за работа складове и следене на служителите от страна на корпорацията. В доклад на Open Markets Institute за условията на труд в Amazon се твърди, че работниците на фирмата са под постоянен контрол от страна на ръководството, подложени са на дискриминация и рискуват да бъдат уволнени по неизвестни причини. По-специално се отбелязва, че Amazon инсталира камери за наблюдение на работните места, редовно уволнява служители, които не изпълняват винаги производствените норми, и не отчита отделни видове травматизъм на производството. През 2018 г. служители на склада в Стафордшир съобщават, че работниците не са могли да ходят до тоалетна и са уринирали в бутилки на работното си място, защото се страхували, че автоматичната система за глоби на Amazon ще им наложи глоба. През 2021 г. ръководството на компанията признава факта, че шофьорите на компанията нямат време да ходят до тоалетна, и обещава да реши проблема. Наличието на подобен проблем в складовете на компанията се отрича. Източници Външни препратки Официален уебсайт